## Innovació destina 1,8 milions en ajudes a projectes de pimes i autònoms que integren tecnologies digitals

*** La consellera Marián Cano assegura que estos nous incentius a la digitalització reforcen el compromís del Consell amb pimes i autònoms
* La convocatòria, que compta amb fons NextGenerationEU, impulsa la incorporació de solucions innovadores en ciberseguretat i indústria 4.0, entre d’altres**

La Conselleria d’Innovació, Indústria, Comerç i Turisme, que dirigix Marián Cano, ha obert una nova convocatòria d’ajudes dirigida a pimes, microempreses i persones autònomes per a finançar projectes d’innovació que impulsen la integració de les tecnologies digitals, segons publica el [*Diari Oficial de la Generalitat Valenciana* (DOGV)](https://dogv.gva.es/va/resultat-dogv?signatura=2025/29008).

“L’objectiu és impulsar la incorporació de solucions innovadores que contribuïsquen a millorar la competitivitat i afavorisquen l’adaptació als nous desafiaments del mercat d’estes empreses, que constituïxen la major part del teixit productiu”, ha explicat la titular d’este departament.

En este sentit, Cano ha destacat l’ampli ventall d’ajudes que la Conselleria d’Innovació, de manera directa o per mitjà d’Ivace+i, ha activat al llarg d’esta legislatura per a impulsar la transformació digital de les empreses. “Esta nova crida pública, que està dotada amb 1,8 milions d’euros, reforça el nostre compromís amb les pimes, que són el motor de la nostra economia”, ha indicat la consellera.

En concret, podran accedir a estes ajudes les persones autònomes i pimes radicades en la Comunitat Valenciana o que disposen, almenys, d’un centre de treball en este territori.

L’únic criteri per a valorar les sol·licituds rebudes serà la data de presentació, de manera que es recomana a les entitats interessades que no apuren el termini per a registrar els seus projectes, que expira el pròxim 30 de setembre.

**Fins a 50.000 euros per projecte**

La Conselleria admetrà un màxim de dos projectes per organització, que hauran d’abordar solucions innovadores en camps com la ciberseguretat, la computació en el núvol, la digitalització i l’automatització, la indústria 4.0 o el comerç electrònic i el màrqueting digital.

A més, el pressupost per projecte ha d’oscil·lar entre els 5.000 i els 50.000 euros, per la qual cosa la subvenció màxima per sol·licitant no podrà excedir els 100.000 euros, en el cas que es done suport a dos iniciatives d’una mateixa entitat.

Les ajudes cobriran el 100 % dels costos considerats subvencionables, entre els quals s’inclou la inversió en maquinari, programari o adquisició de llicències, la contractació de servicis d’assistència tècnica o la formació de la plantilla en estes disciplines, entre d’altres.

Esta nova convocatòria forma part del programa Tech FabLab Comunitat Valenciana, i compta, per tant, amb fons NextGenerationEU, en el marc del Pla de recuperació, transformació i resiliència, que finança la Unió Europea.

Fecha: 24/07/2025